La Llei 19/2009, de 26 de novembre, de l'accés a l'entorn de les persones acompanyades de gossos d'assistència, defineix la condició de gos d'assistència, estableix els drets i les obligacions de les persones usuàries i regula les activitats d'ensinistrament, cura i control dels gossos d'assistència amb la finalitat de garantir a les persones amb alguna discapacitat visual, auditiva o física, o altres discapacitats, el seu accés a l'entorn quan vagin acompanyades d'un gos d'assistència.
La Llei estableix, a l'article 5, que l'atorgament de l'acreditació d'un gos d'assistència comporta la inscripció de la unitat de vinculació, formada per la persona usuària i el gos degudament ensinistrat, al Registre de centres d'ensinistrament i unitats de vinculació, creat en la disposició addicional segona de la Llei, i l'expedició i el lliurament del carnet i dels distintius d'identificació de caràcter oficial, a determinar pel departament competent en matèria de serveis socials.
D'altra banda, la disposició addicional primera de la norma encarrega, al departament competent en matèria de serveis socials, establir el contingut del carnet i del distintiu d'identificació del gos d'assistència; i la disposició addicional segona habilita el mateix departament per a la regulació del Registre de centres d'ensinistrament i unitats de vinculació.
Aquesta Ordre, utilitzant les habilitacions dels articles 4.1, 17.1.b) i 23.2 de la Llei esmentada, determina l'organisme competent per establir l'acreditació de gossos d'assistència i l'autorització dels centres d'ensinistrament, així com el límit de la cobertura de la pòlissa d'assegurança de responsabilitat civil del gos d'assistència.
L'eficàcia de la norma demana la regulació immediata d'aquests punts amb la participació de totes les entitats que han col·laborat en l'elaboració de la Llei 19/2009, de 26 de novembre.
Per tot això exposat, amb els informes favorables del Consell General de Serveis Socials i del Consell per a la Promoció de l'Accessibilitat i Supressió de Barreres Arquitectòniques, i d'acord amb la Comissió Jurídica Assessora,
1.1 L'objecte d'aquesta Ordre és la regulació del carnet i del distintiu identificatiu del gos d'assistència de caràcter oficial, així com del Registre de centres d'ensinistrament i unitats de vinculació, en desenvolupament parcial de la Llei 19/2009, de 26 de novembre, de l'accés a l'entorn de les persones acompanyades de gossos d'assistència.
1.2 Aquesta Ordre conté, també, en ús de les habilitacions conferides als articles 4.1, 17.1.b) i 23.2 de la Llei esmentada, la designació de l'organisme competent per aprovar l'acreditació dels gossos d'assistència i autoritzar els centres d'ensinistrament, així com el límit de la cobertura de la pòlissa d'assegurança de responsabilitat civil del gos d'assistència.
Òrgan competent per acreditar els gossos d'assistència i autoritzar els centres d'ensinistrament
2.1 De conformitat amb el que estableix l'article 4.1 de la Llei 19/2009, de 26 de novembre, s'encomana a l'Institut Català d'Assistència i Serveis Socials (ICASS) l'acreditació dels gossos d'assistència.
2.2 El mateix organisme s'encarrega de l'autorització dels centres d'ensinistrament de gossos d'assistència, segons el que preveu l'article 23.2 de la mateixa Llei.
3.1 El Registre de centres d'ensinistrament i unitats de vinculació s'adscriu a l'ICASS.
3.2 Aquest Registre consta de dues seccions: una destinada a la inscripció del centre d'ensinistrament, i una altra a la inscripció de les unitats de vinculació, que incorporen les dades mínimes següents:
a) A la Secció de centres d'ensinistrament: denominació, titular, ubicació, adreça postal i tipus de gossos d'assistència que ensinistra el centre.
b) A la Secció d'unitats de vinculació: nom del gos, raça, pelatge, color, data de naixement, tipus de servei, centre d'ensinistrament responsable, persona física o jurídica propietària i dades identificatives de la persona usuària del gos.
3.3 La inscripció al Registre dels centres d'ensinistrament i unitats de vinculació es practica d'ofici mitjançant les dades que consten a les resolucions d'autorització dels centres respectius i d'acreditació dels gossos d'assistència.
3.4 Les inscripcions del Registre es realitzen mitjançant un Llibre de registre en format paper i una base de dades informàtica.
3.5 Les dades de caràcter personal d'aquest Registre han d'estar informatitzades per sexes, per tal de facilitar els estudis estadístics i els informes de gènere d'acord amb la normativa vigent en aquesta matèria.
Els centres d'ensinistrament han de lliurar a l'ICASS un informe anual de seguiment de les unitats de vinculació que inclogui la informació acreditativa del compliment de les condicions sanitàries que estableix l'article 6 de la Llei 19/2009, de 26 de novembre, i, si escau, informació relativa al canvi de circumstàncies que puguin donar lloc a la suspensió o pèrdua de la condició de gos d'assistència, tal com estableixen els articles 8 i 9 de la Llei 19/2009.
5.1 El carnet que identifica el gos d'assistència l'expedeix l'Institut Català d'Assistència i Serveis Socials (ICASS) o, si s'escau, l'òrgan que assumeixi les seves competències, i és lliurat al centre d'ensinistrament o a la persona usuària que hagi sol·licitat l'acreditació del gos d'assistència d'acord amb el que disposa l'article 5.2 de la Llei 19/2009, de l'accés a l'entorn de les persones acompanyades de gossos d'assistència.
5.2 El carnet identificatiu inclou dades del gos d'assistència, de la persona usuària i del seu propietari o propietària, segons les previsions que es detallen a l'annex 1 d'aquesta Ordre.
5.3 El carnet és vigent mentre es mantingui la unitat de vinculació.
Les causes de la seva retirada les regulen els articles 8 i 9 de la Llei 19/2009, de 26 de novembre.
5.4 En cas de pèrdua o robatori del carnet, la persona usuària o la persona amb representació legal ho ha de comunicar a l'ICASS, i sol·licitar l'expedició d'un carnet nou.
En cas de robatori cal presentar denuncia prèvia, ja que es tracta d'un document identificatiu, i l'òrgan competent l'ha d'anul·lar d'ofici.
Distintiu d'identificació del gos d'assistència
6.1 Tots els gossos d'assistència, sempre que estiguin prestant servei a l'usuari o usuària, han de portar un distintiu d'identificació que consisteix en dos elements: una capa o, en el cas de gossos guia o pigall, una corretja, amb l'expressió "Gos d'assistència"; i una placa metàl·lica col·locada en el lloc més visible del collar de l'animal, segons s'especifica a l'annex 2.
Quan els gossos romanguin en companyia del personal ensinistrador i agents de socialització durant les fases de socialització, ensinistrament, adaptació final i reeducació, han de portar la capa, o el distintiu de la corretja que els identifica, amb l'escut de la Generalitat i el text "Centre d'ensinistrament autoritzat per la Generalitat de Catalunya" i "Gos d'assistència en formació".
6.2 L'ICASS ha de lliurar la placa identificativa del gos a l'usuari o usuària, un cop hagi comprovat que es compleixen els requisits i la unitat de vinculació consti registrada; el centre d'ensinistrament es farà càrrec d'expedir i lliurar la capa identificativa o, en el cas de gossos guia o pigall, l'element identificatiu de la corretja.
Suspensió i pèrdua de la condició de gos d'assistència
7.1 Els centres d'ensinistrament i/o les persones usuàries d'un gos d'assistència han d'informar l'ICASS, en qualsevol moment, de les circumstàncies que poden donar lloc a la suspensió o pèrdua de la condició de gos d'assistència.
7.2 D'acord amb els articles 8, 9 i 10 de la Llei 19/2009, de 26 de novembre, l'ICASS ha de retirar el carnet i el distintiu del gos, així com la inscripció registral, de forma temporal en el cas de la suspensió o de forma definitiva en el cas de la pèrdua de la condició de gos d'assistència.
7.3 En els supòsits de l'apartat anterior, la persona usuària o propietària del gos resta obligada a lliurar a l'ICASS els elements d'identificació de la xapa i el carnet en un termini màxim de 10 dies hàbils comptats des de la notificació de la suspensió o pèrdua de la condició del gos d'assistència.
D'altra banda, el centre d'ensinistrament és el responsable de retirar la capa en el mateix termini.
8.1 De conformitat amb el que estableix l'article 17.1.b) de la Llei 19/2009, de 26 de novembre, les persones usuàries de gossos d'assistència han de tenir subscrita una pòlissa d'assegurança de responsabilitat civil d'un límit de cobertura de 150.000,00 euros.
8.2 El límit anterior pot ser modificat mitjançant resolució del conseller o consellera del Departament d'Acció Social i Ciutadania quan es comprovi que han variat les circumstàncies que han aconsellat aquesta quantia.
El tractament de les dades de caràcter personal que s'hagin facilitat ha de complir els requisits de confidencialitat de protecció de dades personals establerts a la Llei orgànica 15/1999, de 13 de desembre, de protecció de dades de caràcter personal.
—1 Es faculta el director o directora general de l'ICASS perquè adopti les mesures necessàries per a l'aplicació d'aquesta disposició.
—2 Aquesta Ordre entrarà en vigor l'endemà de la seva publicació al Diari Oficial de la Generalitat de Catalunya.
Barcelona, 3 de desembre de 2010
Consellera d'Acció Socials i Ciutadania
El carnet que identifica el gos d'assistència té 53,98 mm d'amplada, 85,60 mm d'alçada, un marge de color blau pantone 293 C.
A l'anvers hi consta la informació següent:
L'emissor: Generalitat de Catalunya.
Tipus de carnet: Gos d'Assistència, i amb format Braille les lletres GA seguit del número de registre de la unitat de vinculació.
Una fotografia de la unitat de vinculació.
Nom i cognoms de la persona usuària.
Número de registre de la unitat de vinculació.
I al revers hi consta la informació següent:
Dades de la persona usuària: DNI/NIE, adreça i telèfon.
Dades del gos: raça, color i pelatge, tipus d'assistència, data naixement i sexe.
Dades del centre o entitat d'ensinistrament responsable: nom del centre o entitat, adreça i telèfon.
Distintius identificatius del gos d'assistència
Els elements que identifiquen el gos d'assistència són la capa i la placa, i responen a la descripció següent:
—1 La capa és un element de roba transpirable que cobreix l'esquena del gos adaptada a la seva mida, amb les següents característiques:
a) És de color blau, de referència tipus pantone 293 C.
b) Disposa d'una franja reflectora als dos laterals inferiors per fer-se visible al màxim.
c) A la part superior hi figura escrit "Gos d'assistència", l'escut de la Generalitat amb el text "Generalitat de Catalunya" i el distintiu o nom del centre o entitat responsable del gos.
—2 En el cas dels gossos d'assistència que no duen capa, com són els gossos guia o pigall, han de portar un distintiu a la corretja on hi constin les mateixes dades que a la capa.
—3 En el cas de gossos en formació dels centres d'ensinistrament degudament autoritzats, han de dur a la capa, o al distintiu de la corretja que els identifica, l'escut de la Generalitat amb el text: "Centre d'ensinistrament autoritzat per la Generalitat de Catalunya" i "Gos d'assistència en formació".
La placa és una xapa metàl·lica identificativa del gos d'assistència d'una unitat de vinculació que ha de portar al seu collar.
A l'anvers ha de constar-hi l'escut de la Generalitat de Catalunya i al revers ha de dur-hi gravades les referències següents: "Gos d'assistència", telèfon de la persona usuària, telèfon del centre o entitat responsable de la unitat de vinculació i número de registre de la unitat de vinculació.